Jerusalénne fiesta obʉdata Daizeze dedꞌebemata osidꞌa. Maʉ̃nerã kũrãsã ewari basia.
Daizeze dedꞌa ewara maẽ Jesús tebasia Salomón abada maẽ.
Maʉ̃ne judíorãba bʉredrʉdꞌape mawũãsidꞌa: ¿Bʉara daira sõmbeedꞌa bʉdꞌebema bia kꞌawuabiga ẽã erunʉmaĩpe? Bʉta zhãrã Ẽdrʉbibʉrʉ daia jipa jaradua.
Mawũãnaĩ Jesúsbara panaʉ̃ mawũãsia: Mʉrã maʉ̃ta mʉã marãã jarasimina marãbara ĩjãna ẽã. Mʉ Zezedꞌeba mʉã kꞌãrẽ onʉmʉba jipa kꞌawuabi bꞌʉa mʉrã maʉ̃ta.
Mawũãmina marãbara ĩjãna ẽã mʉrẽnebemata duanu ẽbaera mʉã marãã jaradꞌa kĩrãkꞌa.
Mʉ ovejarãbara mʉ bedꞌeara ũrĩ bꞌea, mʉãrã ãzhira ũdukꞌawua bꞌʉa, mʉrã aramaʉ̃ne pẽwã bꞌea.
Mʉãrã dedꞌekaya Daizeze ũme bꞌai jõ ẽãta, mawũẽ aduadꞌa ẽã, miõba jãrĩkua ẽã mʉ juwuadꞌebara.
Mʉ Zezera ãzhita mʉãã diadꞌara jõmaʉ̃ audre zhi zroma, mawũẽ miõba jãrĩkua ẽã mʉ Zeze juwuadꞌebara.
Mʉrã mʉ Zeze ũme abꞌaʉta panʉã.
Mawũãbʉrʉ kꞌarea judíorãbara wakusa mongꞌarata jirakua edasidꞌa tabꞌari beadꞌaita.
Mawũẽ Jesúsbara mawũãsia: Mʉãrã mʉ Zezedꞌeba biata bio onʉmʉta marãã ũdubiga nʉmʉã. ¿Mawũẽ maʉ̃rãnebema sãʉ̃ kꞌarea mʉrã mongꞌaraba tabꞌaridꞌaipe?
Mawũãĩ judíorãbara panaʉ̃ mawũãsidꞌa: Bʉa biata obꞌʉ kꞌarea mongꞌaraba tabꞌaridꞌaita kꞌopanʉ ẽã, awuarabʉrʉ tabꞌaridꞌaya Daizezema mitia bedꞌea bꞌʉdꞌeba, aramaʉ̃ne bʉra beubari bꞌʉta Daizezea abꞌʉa.
Mawũãnaĩ Jesúsbara panaʉ̃ mawũãsia: ¿Marã ũrãgꞌata bꞌʉ tabꞌʉdꞌera Daizezebara mawũãsi ẽka: Mʉã zhi jarama marã dai zezerãta?
Mawũã dai zezerãta jarasia izha bedꞌeata jarakꞌadꞌata, maʉ̃ta zhi bꞌʉmarã mawũã ẽã abꞌedꞌa ẽã.
¿Maʉ̃ne mʉrã mʉ Zezeba jʉrʉpe naʉ̃ ẽjũãẽna zokꞌadꞌata, marãbara bʉra Daizezema mitia bedꞌeabʉrʉa abʉda ẽka, bari mʉã jarabʉrʉdꞌeba mʉrã Daizeze Warrata?
Mʉ Zezeba obꞌʉta mʉã o ẽbʉrʉ, mʉã jara nʉmʉrã ĩjãrãũdua.
Mawũãmina mʉã onʉmʉbʉrʉ, mʉã jara nʉmʉta ĩjãna ẽãsidꞌa, maʉ̃ mʉã onʉmʉta ĩjãũdua, aramaʉ̃ne kꞌawuadꞌaya mʉ Zezera mʉne bꞌʉta, mʉrã mʉ Zezedꞌe bꞌʉta.
Mawũãbʉrʉ kꞌarea wakusa jida krĩñasidꞌa, mawũãmina Jesús ẽdrʉsia ãzhi juwuadꞌebara.
Mobe wakusa wãsia Jordán do kĩrãrẽ, naara Juanba zhãrã buru kꞌoe bꞌadꞌaidꞌu, mobe bꞌesia mama.
Maʉ̃nerã bio izhima ze nʉmʉbara mawũã duanasia: Ũdudꞌakꞌara Juanbara o ẽbasia, mawũãmina naʉ̃ Jesúsdꞌebemata Juanba jaradꞌara jõma wãrĩnu basia.
Aramaʉ̃ne Jesúsdꞌebema mama bioba ĩjãsidꞌa.